Video: LUR besoek skool ná lyfstrafvideo uitlek‘n Skermskoot uit die video. Die video volg onderaan die berig. Die LUR vir onderwys in KwaZulu-Natal lê Dinsdag besoek af by ŉ hoërskool in die provinsie waar daar glo lyfstraf toegepas word. Dit volg nadat ŉ video op sosiale media gedeel is van ŉ onderwyseres wat na bewering minstens vyf meisies met ŉ stok op die rug slaan. Die video is verlede Dinsdag deur Makhi Zihlangu op Facebook gedeel, waarna dit soos ŉ veldbrand versprei het en ŉ groot debat oor lyfstraf ontketen het. Dit was teen Dinsdag reeds sowat 400 000 keer gekyk. Die video is onder die aandag van die provinsiale departement van onderwys gebring en verdere ondersoek het bepaal dat die voorval by Prince Tokotoko High School in KwaNongoma plaasgevind het nadat die leerlinge glo ŉ toets gedruip het. Mthandeni Dlungwana, LUR vir onderwys, en beamptes gaan die skool Dinsdag besoek om die voorval te ondersoek en om die leerlinge, beheerliggaam, ouers en onderwysers toe te spreek. Die departement sal meer terugvoer oor die voorval gee sodra die besoek afgelê is. Die departement het onderwysers gewaarsku om nié lyfstraf toe te pas nie.